อย. แนะผู้บริโภคเช็กก่อนซื้อ อ่านฉลากให้ถี่ถ้วน ทดสอบก่อนใช้ครีมกำจัดขน เพื่อความปลอดภัย
เภสัชกรวีระชัย นลวชัย รองเลขาธิการคณะกรรมการอาหารและยา กล่าวถึงกรณีกระแสในโลกโซเชียล เตือนผู้ใช้ครีมกำจัดขนให้ทดสอบกับผิวก่อน เพราะมีผู้ใช้เกิดอาการระคายเคือง เป็นผื่นแดง โดยเฉพาะบริเวณผิวข้อพับที่แขนและขา ว่า ผลิตภัณฑ์กำจัดขน เป็นเครื่องสำอางที่มีส่วนประกอบของสารเคมี ที่มีฤทธิ์เป็นด่าง โดยสารเคมีจะเข้าไปละลายโครงสร้างเคราตินโปรตีนของเส้นขนที่อยู่เหนือผิวหนัง ทำให้เส้นขนนุ่มลงและขาดออกจากรากขนได้ง่าย จึงอาจก่อให้เกิดการแพ้และระคายเคืองได้ อย. ขอแนะนำให้ผู้ใช้ผลิตภัณฑ์กำจัดขน “เช็กก่อนซื้อ” ด้วยการอ่านฉลากให้เข้าใจปฏิบัติตามวิธีใช้ และคำเตือนอย่างเคร่งครัด ตรวจสอบว่ามีฉลากภาษาไทยและระบุรายละเอียดครบถ้วนตามที่กฎหมายกำหนด ได้แก่ ชื่อเครื่องสำอาง ชื่อทางการค้า ประเภทหรือชนิดของเครื่องสำอาง ชื่อของสารทุกชนิดที่ใช้เป็นส่วนผสม วิธีใช้ ชื่อและที่ตั้งของผู้ผลิตหรือผู้นำเข้า ปริมาณสุทธิ ครั้งที่ผลิต เดือนปีที่ผลิตและหมดอายุ คำเตือน ที่สำคัญต้องมีเลขที่ใบรับจดแจ้ง และควรซื้อจากร้านค้าหรือแหล่งจำหน่ายที่น่าเชื่อถือ สามารถตรวจสอบการจดแจ้งผลิตภัณฑ์ที่เครื่องสำอางที่ผ่านการอนุญาตจาก อย. ได้ที่เว็บไซต์ www.fda.moph.go.th  ควร “ทดสอบก่อนใช้” ด้วยการทาเครื่องสำอางในปริมาณเล็กน้อยที่บริเวณท้องแขนหรือหลังใบหู ทิ้งไว้ 24 - 48 ชั่วโมง หากพบความผิดปกติ เกิดผื่นแดง คัน ระคายเคือง ห้ามใช้ผลิตภัณฑ์นี้ แต่หากไม่พบความผิดปกติใด ๆ สามารถใช้ได้โดยสวมถุงมือขณะใช้ ระวังอย่าให้เข้าตา ควรเก็บให้พ้นมือเด็ก ผลิตภัณฑ์ประเภทนี้เหมาะสำหรับใช้กำจัดเส้นขนบริเวณแขนและขาเท่านั้น ไม่ควรใช้กับใบหน้าเพื่อกำจัดหนวด เครา ขนคิ้ว ผิวหนังบริเวณใกล้อวัยวะเพศ หรือเส้นขนในรูจมูกเด็ดขาด ถ้าใช้แล้วมีอาการผิดปกติ ควรหยุดใช้ทันทีและปรึกษาแพทย์หรือเภสัชกร ไม่แนะนำให้ใช้ซ้ำบ่อย ๆ ในบริเวณเดียวกันเพราะอาจส่งผลต่อการระคายเคืองผิวหนังบริเวณนั้น